Vrou ná aanval gehelp | Netwerk24
Vrou ná aanval gehelp
Besonderhede rakende die beweerde aanval op ’n vrou wat Sondag (3 Februarie) by ’n vulstasie ingestorm het om hulp, is steeds vaag.
Inligting dat ’n vrou in Gordonsbaaiweg, Strand, naby die Total-vulstasie met ’n mes aangeval is, het Sondagaand op sosiale media versprei.
Volgens ’n Strand-polisiewoordvoerder is geen saak geregistreer nie.
Die bestuurder van die vulstasie het gesê hulp is aan die beseerde vrou gebied nadat sy omstreeks 17:00 by die geriefswinkel ingestorm het. Die bestuurder het gesê beeldmateriaal van hul sekerheidskamera toon hoe die vrou van ’n systraat oor die pad gehardloop het voordat sy deur petroljoggies te hulp gesnel is.
Volgens haar is die vrou nie by die vulstasie aangeval nie. Die beeldmateriaal bied ook nie duidelikheid oor die beweerde mesaanval nie. Sy het verduidelik dat die vrou gereeld daar verbystap en moontlik geweet het sy sou hulp kry as sy by die vulstasie aanklop.
Sy is glo ’n voormalige werknemer van Total.
“Ons het onmiddellik die paniekknoppie gedruk en ons sekerheidsmaatskappy telefonies ontbied. Die polisie het binne minute op die voorval gereageer,” het die bestuurder gesê.
“ ’n Kliënt het noodhulp op die vrou toegepas en paramedici het haar na ’n hospitaal vervoer.”